בס"ד

# סחר הוגן – דף לימוד

## נקי ללא רבב

שָׁמַע רַבִּי (על חסידותו של ר' פנחס בן יאיר), יָצָא לְפָנָיו.

אָמַר לוֹ (לר' פנחס): רְצוֹנְךָ, סְעַד אֶצְלִי.

אָמַר לוֹ: הֵן.

צָהֲבוּ פָּנָיו שֶׁל רַבִּי (האירו מרוב שמחה, כיוון שר' פנחס מעולם לא אכל על שולחן אחרים).

(...) נִזְדַּמֵּן לוֹ וְנִכְנַס בְּאוֹתוֹ הַפֶּתַח שֶׁהָיוּ עוֹמְדוֹת שָׁם פְּרָדוֹת לְבָנוֹת (שנחשבו לחיה מסוכנת).

אָמַר: מַלְאַךְ הַמָּוֶת בְּבֵיתוֹ שֶׁל זֶה – וַאֲנִי אֶסְעַד אֶצְלוֹ?

שָׁמַע רַבִּי. יָצָא לְפָנָיו.

אָמַר לוֹ: אֶמְכְּרֵן.

אָמַר לוֹ: "וְלִפְנֵי עִוֵּר לֹא תִתֵּן מִכְשֹׁל" (בכך תכשיל את זה שקונה ממך).

– אַפְקִירֵן.

– תַּרְבֶּה נְזָקִים.

– אֲעַקְּרֵן (אטיל מום בגידים שברגליהן, כך שלא יוכלו לבעוט).

– יֵשׁ כָּאן צַעַר בַּעֲלֵי חַיִּים.

– אֶהֶרְגֵן.

– יֵשׁ כָּאן "לֹא תַשְׁחִית".

הָיָה מַפְצִיר בּוֹ הַרְבֵּה. גָּבַהּ הַר בֵּינֵיהֶם (נותרו במחלוקת).

בָּכָה רַבִּי וְאָמַר: מָה בְּחַיֵּיהֶם כָּךְ (גדולים הם הצדיקים) – בְּמִיתָתָם עַל אַחַת כַּמָּה וְכַמָּה.

***(מתורגם ע"פ בבלי חולין ז ע"ב, מתוך אתר ספר האגדה)***

"יש מבין"

מה הפריע לר' פנחס בהימצאותן של הפרדות בביתו של רבי?

מה היו תגובותיו של רבי להתעקשותו של ר' פנחס שלא להיכנס לביתו?

"לדיון"

מה אכפת לר' פנחס מכך שלרבי יש פרדות? מה זה עניינו?

מה דעתכם על תגובתו של ר' פנחס ל"עוול" הנמצא בביתו של רבי? האם זוהי מוסריות נעלה או שמא זוהי תגובה טהרנית וקיצונית (עיינו גם במקור 1 בדף ההרחבות)

כיום, אחד מכל שישה בני אדם בעולם עובד בתעשיית האופנה. בעיה מוכרת וקשה היא התנאים הסוציאליים ותנאי הבטיחות של מאות מיליוני העובדים של תעשיית הטקסטיל במדינות מתפתחות ובמדינות עולם שלישי. עובדים אלו, במקרים רבים, אינם מקבלים משכורת העומדת בשכר המינימום של המדינות שבהן הם נמצאים, וכמובן אינם מקבלים ביטוח רפואי או פנסיה. אין רגולציה של בטיחות ולכן הם עובדים במפעלים צפופים, לעיתים במבנים שאינם יכולים לעמוד בעומס המשקל, ללא מזגנים, מאווררים או חימום. ישנם סיפורים על עובדות שניסו להתאגד לאיגוד מקצועי במפעל בבנגלדש ולאחר שהגישו את בקשותיהן למנהל, סגרו אותן בחדר העבודה והכו את כולן בכלים כבדים (...) לא ייתכן שבשנת 2018 ישנם אנשים שמסתכנים ונפגעים מעצם הליכתם לעבודה כדי לייצר עבורנו בגדים נוספים במחיר נמוך (...)

אסור לנו להישאר אדישים לנוכח הזוועות שעליהן אנו שומעים. אני, כשלעצמי, אינני יכולה להמשיך לקנות לעצמי ולילדיי בגדים בזול מבלי לחשוב מי משלם על כך את המחיר ומה ההשפעה של הדבר על העולם שלנו. (...) ומה אפשר לעשות? ראשית צריכה להיות מודעות לבעיה, מה שיוביל אותנו לצרוך ביגוד באופן נבון יותר. עלינו לקנות רק מה שצריך, מה שאנו בטוחים שנלבש פעמים רבות. שנית, יש לקנות בגדים אך ורק מחברות שמקדמות סחר הוגן. ניתן למצוא רשימות שלהן באינטרנט. שלישית, יש לפנות למעצבים, למוכרות בחנויות בגדים ולרשתות האופנה הגדולות ולשאול מי מייצר את הבגדים ומהם התנאים במפעלים. בכך אנחנו, הלקוחות, מעבירים את המסר כלפי מעלה. אנחנו לא מוכנים לקחת חלק בעוולה הזו.

***(שיראל שמואל זרובניק, אופנה בעייתית: המחיר המוסרי של תעשיית הבגדים, מוסף שבת של מקור ראשון, 26.2.18)***

"יש מבין"

אילו עוולות מתרחשות בתעשיית הטקסטיל? (דוגמה קשה לכך קרתה בבנגלדש ב-2013, עיינו במקורות 2-3 בדף ההרחבות)

לדעת שיראל שמואל זרובניק, כיצד יש להתמודד עם המצב? מה אסור לעשות אל מול המצב?

"לדיון"

האם ההתוודעות לניצול הקשה שבתעשיית הבגדים תשנה את אופן הצריכה שלכם? אם כן, כיצד? אם לא, מדוע?

מה ר' פנחס בן יאיר היה עושה במצב כזה?

מה דעתכם על הפתרון של "סחר הוגן"? האם הוא ריאלי? האם הוא נכון כלכלית?

מסתבר שקיים מתח הולך ומעמיק בין שני תפקידים שונים שלנו: אזרח וצרכן. האזרח שבי רוצה יחס ערכי ומוסרי כלפי אנשים אחרים וכלפי הסביבה (...) אך הצרכן שבי רוצה את היכולת למלא את מאוויו בכל עת, קרי זמינות מקסימלית של מוצרים: מחירים זולים, חנויות מלאות כל טוב ופתוחות בכל שעה, וכו'. זה יוצר סתירה בלתי פתירה. אני (האזרח) אצביע בעד תוספת מסים על דלק, כי אני מאמין בעיקרון ש"המזהם צריך לשלם", בעוד שאני (הצרכן) אתמרמר על מחירים גבוהים במשאבות, ואחפש הנחות. אני אכתוב מכתבים נגד סדנאות יזע בעולם השלישי, ואני אקנה את החולצה הזולה ביותר בלי לברר יותר מדי איפה ואיך היא נוצרה. והמערכת הגלובלית דואגת שאפילו אם נתאמץ ונשאל, יהיה קשה מאד להשיג את התשובות. הגלובליזציה הכלכלית משביעה את הצרכן ומרעיבה את האזרח. היא מספקת לנו מחירים נמוכים והיצע מנקר עיניים, אך בד בבד מגבירה את הפערים החברתיים בעולם, ו"מהמגנת" לנו את החיים, בחומר וברוח.

***(ג'רמי בנשטיין, ראוותנות ורעבתנות חלק ב', מתוך אתר "טבע עברי")***

"יש מבין"

מהי הסתירה בין ה"אזרח" שבנו לבין ה"צרכן" שבנו לפי ג'רמי בנשטיין? איזה צד בנו מחזקת הגלובליזציה הכלכלית? מדוע? (עיינו גם בדף ההרחבות, מקור מס' 4)

"לדיון"

האם אתם חשים בסתירה בין שני ה"תפקידים", או שמא אחד מן הצדדים לא נוגע לכם?

כיצד ניתן ליישב את המתח בין ה"אזרח" לבין ה"צרכן"?

## חרם פיפיות

אסור לקנות מן הגנב החפץ שגנב, ועון גדול הוא (לקנות ממנו), שהרי מחזיק (מסייע) ידי עוברי עבירה וגורם לו לגנוב גניבות אחרות, שאם לא ימצא (הגנב) לוקח (קונה שיקנה ממנו) – אינו גונב, ועל זה נאמר "חולק עם גנב שונא נפשו".

***(רמב"ם הלכות גניבה פרק ה הלכה א)***

"יש מבין"

מדוע אסור לקנות חפץ גנוב לפי הרמב"ם? כיצד האיסור אמור למנוע גניבות עתידיות? (ראו גם מקור מס' 5 בדף ההרחבות)

"לדיון"

האם ניתן להשליך מדברי הרמב"ם על קניית בגדים שיוצרו מתוך ניצול? האם חרם צרכנים על חברות שמנצלות את עובדיהן הוא הדרך לשנות את המצב?

***השימוש בילדים קטנים כעובדים, תוך מניעת לימודים ורכישת השכלה, נחשב כיום להפרה של זכויות האדם ועל כן הוצא מחוץ לחוק במדינות רבות. מדינות מתפתחות רבות אינן אוסרות עבודות ילדים, שכן משפחות שלמות תלויות בהעסקת ילדי המשפחה, ובמקרים מסוימים זהו מקור ההכנסה היחיד של משק הבית.***

***לאחרונה, כחלק מהשיח סביב אחריות תאגידית, הורגשה דאגה בינלאומית ביחס לרכישה של מוצרים אשר יוצרו באמצעות העסקת ילדים. יש החוששים כי הטלת חרם על מוצרים המיוצרים על ידי ילדים תגרום לילדים אלו לפנות לעיסוקים מסוכנים יותר, כגון זנות או חקלאות. במחקר של יוניצף, ארגון האו"ם למען הילד, נמצא כי בין 5,000 ל-7,000 ילדי נפאל פנו לזנות לאחר שארצות הברית הטילה חרם על השטיחים תוצרת נפאל ,שיוצרו על ידי ילדים, בסוף המאה ה-20. כמו כן, לאחר שחוק "הרתעת העסקת ילדים" הוצג לראשונה בארצות הברית, כ-50,000 ילדים פוטרו מעבודתם בתעשיית ההלבשה בבנגלדש. עקב כך פנו ילדים רבים ל"שבירת סלעים, רוכלות רחוב ואיסוף סמרטוטים", כאשר "עבודתם החדשה מסוכנת ומזיקה אף יותר מעבודתם בתעשיית ההלבשה".***

***(מתוך הערך "העסקת ילדים", ויקיפדיה)***

"ולעומק"

מדוע חרם צרכנים אינו הדבר הנכון עבור הילדים המועסקים, על פי דו"ח יוניצף?

האם זה אומר שיש להשאיר את המצב כמו שהוא, ולא לסייע להם לשפר את מצבם? (ראו מקורות 3 ו-7 בדף ההרחבות)

***סחר הוגן (Fair Trade) היא תנועה חברתית אשר מטרתה לסייע לייצרנים ומגדלים במדינות מתפתחות לקבל תנאי סחר טובים יותר. התנועה דוגלת בתשלום מחיר גבוה יותר ליצואנים ממדינות אלה, כמו גם לשיפור תנאי העבודה והסביבה (...) בניגוד למשווקים רגילים, מטרת משווקים בסחר הוגן אינה הגדלת רווחיהם. בשיטת הסחר ההוגן מצמצמים בפערי התיווך בין היצרן לצרכן, ובכך ניתן להחזיר לידי היצרן אחוז גבוה יותר מהמחיר הקמעונאי למוצר (...) אחת מדרישות התקן לסחר הוגן הוא כי תהליך היצור יתרחש בהליך משותף, זאת כדי להבטיח תנאי עבודה הוגנים ואת השתתפותם של כל היצרנים בהחלטות הנוגעות לתהליך הייצור. ארגוני ההפצה והתקנים של הסחר ההוגן מעודדים את הקואופרטיבים של היצרנים לספק לכל חבריהם הטבות בריאות, טיפול בילדים ואפשרות להלוואות. בנוסף מעודדים את היצרנים להשקיע חלק מרווחיהם בחזרה בקהילותיהם.***

***(מתוך הערך "סחר הוגן", ויקיפדיה)***